Samuel Morse
Samuel Morse, 27.4.1791-2.4.1872, amerikansk opfinder og en af grundlæggerne af den elektriske telegrafi. Samuel Morse var samtidig portrætmaler og blev den første præsident (1826-45) for National Academy of Design i New York.
På en rejse fra Europa til Amerika i 1832 fik Samuel Morse idéen til at konstruere en elektrisk telegraf ud fra den nylig opdagede elektromagnetisme. I 1835 havde han udviklet et apparat, som han i 1837 præsenterede som den første brugbare telegraf ved at sende over 1/2 km. I 1838 havde han udviklet en kode, som byggede på prikker og streger (morsealfabetet).
I 1844 byggedes mellem Washington og Baltimore en 64 km lang telegraflinje, hvor det første telegram afsendtes i maj samme år; morsetelegrafien bredte sig herefter hastigt til resten af verden. 
Se også telegrafi.